Folketing
2004-04-14

Jeg kan ligesom ikke tilbageholde min undren over fru Louise Freverts tilslutning til en større grad af decentralt selvstyre, sådan forstår jeg fru Louise Frevert. Fru Louise Frevert plejer at være for præcis det modsatte. Jo stærkere central styring, vi kan få, jo bedre; jo mere vi kan have hånd i hanke med, hvad der foregår ude i landet, jo bedre. Hvorfor denne pludselige sådan laissez faire-holdning til, at det må de jo selv finde ud af? Jeg kan faktisk ikke komme i tanke om noget område, hvor fru Louise Frevert tidligere har haft denne her holdning. Hvordan kan det være, at man har den nu?